Δελτίο Τύπου

Ένωση Γονέων Παπάγου – Χολαργού

Πριν την έναρξη της σχολικής χρονιάς το Δ.Σ. της Ένωσης επεδίωξε και πραγματοποίησε συνάντηση την 9/9/2022 με την εντεταλμένη σύμβουλο Παιδείας Κα Παρίση και τις Προέδρους των Σχολικών Επιτροπών Πρωτοβάθμιας κα Γκούμα και Δευτεροβάθμιας κα Σουρανή κατά την οποία τέθηκαν από πλευράς μας ζητήματα που άπτονται της αρμοδιότητας του Δήμου, όπως η καθαριότητα, η φύλαξη, οι τεχνικές εργασίες , τα αναλώσιμα, η κάλυψη εξόδων σε ρεύμα και θέρμανση. Για το τελευταίο εκφράσαμε την έντονη ανησυχία μας εφόσον οι ανατιμήσεις πλέον είναι τεράστιες. Οι απαντήσεις που λάβαμε δεν μας καθησύχασαν , αφού και οι δύο Πρόεδροι των Σχολικών επιτροπών μας ανέφεραν ότι οι λογαριασμοί του τελευταίου τριμήνου για το φυσικό αέριο των σχολείων ήταν όσο οι λογαριασμοί των δύο προηγούμενων ετών συνολικά και δεν υπάρχει συγκεκριμένη πρόβλεψη για την κάλυψη των ποσών που θα απαιτηθούν την τρέχουσα σχολική χρονιά. Επανήλθαμε ζητώντας συνάντηση με τον Δήμαρχο στις 20/9/2022 , με σκοπό να αποσπάσουμε συγκεκριμένες δεσμεύσεις,  την οποία μας αρνήθηκε, επικαλούμενος τις απαντήσεις από την Εντεταλμένη Σύμβουλο Παιδείας και τις προέδρους των Σχολικών Επιτροπών. 
Είναι γνωστό ότι η συνεχώς μειούμενη κρατική χρηματοδότηση των σχολικών επιτροπών έχει συνέπειες στη σχολική ζωή, καθώς δεν μπορεί να εξασφαλιστεί η κάλυψη όλων των  απαιτούμενων αναγκών. Ταυτόχρονα, δεν δεχόμαστε την εφαρμογή της υπουργικής απόφασης (ΚΥΑ – ΦΕΚ Β3424/2-7-2022) που προβλέπει οικονομική ενίσχυση των σχολικών επιτροπών με την προϋπόθεση τη μείωση της κατανάλωσης ενέργειας κατά 10% στους δημόσιους οργανισμούς, στους οποίους περιλαμβάνονται και τα σχολεία, αφού κάτι τέτοιο μπορεί να σημαίνει περιορισμό είτε στις ώρες λειτουργίας της θέρμανσης στα σχολεία μας, είτε μείωση της θερμοκρασίας με αποτέλεσμα να μην εξασφαλίζεται το απαιτούμενο περιβάλλον για τους μαθητές και τους εκπαιδευτικούς. Ασφαλώς μπορεί να υπάρχουν περιπτώσεις σπατάλης για τις οποίες πρέπει να ληφθούν μέτρα. Όμως δεν πρόκειται να δεχτούμε οποιαδήποτε περικοπή που θα έχει επίπτωση στην εύρυθμη λειτουργία των σχολικών μονάδων, με όλα όσα αυτή περιλαμβάνει (βοηθητικό προσωπικό, θέρμανση, αναλώσιμα κλπ.).
Η ανησυχία μας επιτείνεται καθώς πρόσφατα στη Σχολική Επιτροπή Πρωτοβάθμιας Εκπαίδευσης, αποφασίστηκε η μείωση του ποσού από τον ΦΗΧ που δίνεται για την κάλυψη των αναλώσιμων ειδών γραφικής ύλης των μαθητών των νηπιαγωγείων, από 40 ευρώ σε 30 ευρώ το έτος ανά μαθητή. Στη συνεδρίαση αυτή υπήρξε δέσμευση της Προέδρου της Σχολικής Επιτροπής Πρωτοβάθμιας Εκπαίδευσης, ότι εφόσον απαιτηθεί επιπλέον ποσό για τα αναλώσιμα είδη γραφικής ύλης των μαθητών των νηπιαγωγείων, αυτό θα διατεθεί. Ήδη υπάρχουν επισημάνσεις από προϊσταμένες νηπιαγωγείων του Δήμου μας ότι το ποσό αυτό δεν επαρκεί, σε συνδυασμό με τις ανατιμήσεις και στα σχολικά είδη. 
Για τις παραπάνω αυξημένες ανάγκες που περιγράφουμε, θα αναμέναμε στον προϋπολογισμό που έχει κατατεθεί προς ψήφιση από τη Δημοτική Αρχή στο Δημοτικό Συμβούλιο της 16ης Νοεμβρίου 2022, να προβλέπονται αυξημένα ποσά για τη χρηματοδότηση των Σχολικών Επιτροπών, λαμβάνοντας υπόψη και μια σειρά άλλους τομείς, εκτός των όσων προαναφέρονται, που υποχρεούνται να καλύψουν για τη λειτουργία των σχολείων.
Ωστόσο, διαπιστώνουμε ότι τα ποσά που προϋπολογίζονται να αποδοθούν στις Σχολικές Επιτροπές είναι μειωμένα σε σχέση ακόμα και με την περσινή χρονιά, ενώ θα έπρεπε να είναι σαφώς αυξημένα ώστε να καλυφθούν τα αναγκαία έξοδα για να μην υπάρξει καμία περικοπή σε ό,τι αφορά τη λειτουργία των σχολείων, λαμβάνοντας υπόψη και τις ανατιμήσεις.
Συγκεκριμένα για «Απόδοση χρημάτων στις σχολικές επιτροπές για αντιμετώπιση λειτουργικών αναγκών» (κωδικός 6711.0003 του προϋπολογισμού εξόδων) προβλέπονται για το 2023 232.760 ευρώ, έναντι 260.985 το 2022, δηλαδή μειωμένη δαπάνη κατά 28.225 ευρώ.
Επιπλέον, στον απολογισμό του 2022 αποτυπώνεται ως «Έκτακτη επιχορήγηση Σχολικών Επιτροπών» (κωδικός 6739.0003) το ποσό των 70.000 ευρώ, γεγονός που τονίζει τις ανάγκες αύξησης της τακτικής χρηματοδότησης των Σχολικών Επιτροπών και όχι τη μείωσή της.
Επιπλέον, στην 6η Συνεδρίαση της Σχολικής Επιτροπής Πρωτοβάθμιας Εκπαίδευσης, εκ μέρους της Ένωσης Γονέων ζητήθηκε να προβεί ο Δήμος σε όλες τις απαραίτητες διαδικασίες, ώστε να απαλλαχθούν τα σχολεία από την επιβάρυνση του ΦΠΑ και του Ειδικού Φόρου Κατανάλωσης για τις δαπάνες που αφορούν την ηλεκτροδότηση και τη θέρμανση των σχολείων, τη στιγμή μάλιστα που σε μια σειρά τομείς της οικονομίας, όπως για παράδειγμα στη ναυτιλία, το πετρέλαιο είναι αφορολόγητο. Κατά τη συνεδρίαση αυτή λάβαμε την απάντηση από την Πρόεδρο της Σχολικής Επιτροπής Πρωτοβάθμιας Εκπαίδευσης ότι το ζήτημα θα εξεταστεί από τη νομική υπηρεσία του Δήμου.
Με βάση τα παραπάνω καταθέτουμε ψήφισμα προς όλους τους Δημοτικούς Συμβούλους, αναμένοντας την προφανή θετική τους ψήφο:
«Ο Δήμος Παπάγου- Χολαργού δεσμεύεται ότι θα εξασφαλίσει τα αναγκαία κονδύλια για  την απρόσκοπτη λειτουργία των σχολείων από τις ανατιμήσεις σε λογαριασμούς ενέργειας και αναλώσιμα είδη, χωρίς καμία περικοπή σε ώρες ή μέρες λειτουργίας της θέρμανσης των σχολείων ή σε θερμοκρασία σε σχέση με την περσινή χρονιά, καθώς και αναλώσιμων ειδών, χωρίς καμία επιβάρυνση των γονέων και των ταμείων των Σχολικών Κοινοτήτων. Θα προβεί, επίσης, στις αναγκαίες ενέργειες προς την Πολιτεία ώστε να αυξηθεί η χρηματοδότηση στο Δήμο και να εξασφαλιστούν τα απαραίτητα κονδύλια για την εύρυθμη λειτουργία των Σχολικών Επιτροπών»